প্রকাশিত: ১২:৩৪ ২১ আগস্ট ২০১৯
গাজীপুরের ইটাহাটায় বুধবার ভোরে বাসচাপায় এক পোশাক শ্রমিকের মৃত্যু হয়েছে।
নিহত সোহেল রানা বরিশালের বড়গাটি গ্রামের ইসমাইল হোসেনের ছেলে। তিনি বাসন সড়কের পেয়ারা বাগান এলাকায় পরিবার নিয়ে থাকতেন এবং ইটাহাটা এলাকায় এ জেড ফ্যাশনসের অপারেটর ছিলেন।
বাসন থানার ওসি একে এম কাউসার চৌধুরী জানান, ঢাকা-টাঙ্গাইল মহাসড়কের কাশেম টেক্সটাইল মসজিদের কাছে এ দুর্ঘটনা ঘটে। সে রাতের ডিউটি শেষে ভোরে সাইকেলে করে বাসায় ফিরছিলেন। এসময় চান্দনা চৌরাস্তাগামী অনাবিল পরিবহনের একটি বাস তাকে চাপা দেয়। এতে ঘটনাস্থলেই তিনি মারা যান।
মরদেহ উদ্ধার করে শহীদ তাজউদ্দীন আহমদ মেডিকেল কলেজ হাসপাতালের মর্গে পাঠানো হয়েছে। সোহেলের মৃত্যুর খবর পেয়ে তার বিক্ষুব্ধ সহকর্মীরা ঢাকা-টাঙ্গাইল মহাসড়ক অবরোধ করায় বেশ কিছু সময় ওই সড়কে যানবাহন চলাচল বন্ধ থাকে।